
Dunaszekcső Községi Önkormányzat Képviselő-testülete

7/2011.

Jegyzőkönyv
Készült a Dunaszekcső Községi Önkormányzat Képviselő-testülete 2011. június 22. napján megtartott üléséről. 

Jelen vannak:
	Faller János
	polgármester

	Szabó Gergely
	alpolgármester

	Bíró Zsolt

Gombár János

Dr.Miklósa Mónika

Prucs András

Sándor József
	képviselők

	
	


2.napirendi ponthoz: Mózes Gábor pénzügyi főelőadó, Baloghné Kiss Gyöngyi tagintézményvezető
Igazoltan távol: Pest Éva  körjegyző
Faller János polgármester köszönti a megjelenteket, megállapítja, hogy az ülés határozatképes, mert a megválasztott 7 fő képviselő közül 7 fő az ülésen megjelent. A polgármester felkéri dr. Miklósa Mónikát a jegyzőkönyvvezetésre. Javaslatot tesz az ülés napirendi pontjaira, melyet Prucs András buszvásárlási javaslatával kiegészítve az alábbiak szerint egyhangúlag elfogadnak a képviselők:

1.) Ingatlan adásvétel
Előterjesztő: Faller János polgármester

2.) SÁIO és AMI pénzügyi elszámolásai

Előterjesztő: Faller János polgármester
3.) Beszámoló a gyermekvédelmi feladatok ellátásáról

Előterjesztő: Faller János polgármester

4.) Lejárt határidejű határozatok, a két ülés között történt fontosabb események

Előterjesztő: Faller János polgármester

NAPIRENDI PONTOK TÁRGYALÁSA
1.napirendi pont: Faller János polgármester ismerteti Havasi Lajos ingatlanvásárlási kérelmét.  Javasolja az értékesítést, 125 Ft/m2 áron.

Gombár János: Amennyiben egyben megvásárolja, akkor javasol 400 Ft/m2 árat.
Faller János: Az 500 Ft-tal számolva kb. 200.000 Ft. 

Sándor József: Az 500 Ft/m2-t elfogadhatónak tartja.

Gombár János: Véleménye továbbra is, hogy a reális a 400 Ft/m2.

További javaslat nem volt, a testület 5 szavazattal 2 ellenében a következő határozatot hozta:  

41/2011. (VI.22.) Kt.számú határozat
ingatlanértékesítésről

A képviselő-testület értékesíti a dunaszekcsői 323 hrsz-ú 127 m2 nagyságú, a 324 hrsz-ú 190 m2 nagyságú és a 325 hrsz-ú 196 m2 nagyságú beépítetlen terület művelési ágú ingatlanokat Havasi Lajos Dunaszekcső, Alsódunasor 11.szám alatti lakos részére 400 Ft/m2 áron. 

Határidő: adásvételre azonnal, vagyonrendelet módosítására 2012.december 31-ig.

Felelős: Faller János polgármester, Pest Éva körjegyző
2.napirendi pont: Faller János polgármester: Somberek község Önkormányzata elkészítette a tagintézményi elszámolásokat. 2010 évre 10 millió forintot mutattak ki fizetési kötelezettségként. Felkérte Mózes Gábort, hogy nézze át az anyagot.  Az elszámolásban hiányosságok voltak, pl. a munkabéreknél volt eltérés, az étkeztetés nem szerepelt a kiadási oldalon. 
Mózes Gábor: 2010. évben 13 havi bér került kimutatásra. Hosszas egyeztetés után sikerült a sombereki pénzügyessel megértetni a problémát ma délután. 
A gyerekek élelmezésénél 1 millió forint a normatíva, 1,413 millió forintot befizettek a szülők, és a különbözet 2,6 millió forint ami az önkormányzat költsége lenne. Az önkormányzati hozzájárulás kimaradt a költségvetésből. 

A TÁMOP pályázat esetében a bevételt nem szerepeltették, ugyanakkor a bérek a kiadási oldalon szerepelnek. 

A mai utolsó egyeztetések alapján 6 millió Ft az iskola és 2 millió forint az óvoda „hiánya”.  Ezt az elszámolást nem lehet végleges elszámolásnak tekinteni.

Faller János: Fel kell készülni arra, hogy közel 10 millió forint lesz a 2010-es év elszámolása. Ezzel az összeggel csökken a 2010-es év pénzmaradványa. 

Baloghné Kiss Gyöngyi: Az étkezési hozzájárulás azért ilyen magas, mert a gyerekek 80%-a nem fizet térítési díjat a gyermekvédelmi kedvezmény miatt. 

A sombereki önkormányzattal további egyeztetéseket kell folytatni. A TÁMOP-ot mindenképpen tisztázni kell. 
Bíró Zsolt: A dologi kiadások miért térnek el annyira egymástól?

Faller János: Nagyon sok kiadást nem megfelelő helyre könyveltek Sombereken. Javasolja a pénzügyi elszámolást elfogadását azzal, hogy a pénzügyi munkatársak további egyeztetéseket végezzenek el.

Több kérdés, hozzászólás nem volt, a testület 7 szavazattal 0 ellenében a következő határozatot hozta: 

42/2011. (VI.22.) Kt.számú határozat
a SÁIO és AMI dunaszekcsői tagintézményei gazdálkodásának elszámolásáról

A képviselő-testület a SÁIO és AMI dunaszekcsői tagintézményei gazdálkodásának a 2010-es évre vonatkozó elszámolását elfogadja.

Határidő: azonnal

Felelős: Faller János polgármester

3.napirendi pont: Faller János polgármester szóbeli kiegészítést nem tesz az írásos anyaghoz, és amennyiben nincs kérdés, hozzászólás, az előterjesztés elfogadását javasolja.
Kérdés, hozzászólás nem volt, a testület 7 szavazattal 0 ellenében a következő határozatot hozta: 
43/2011. (VI.22.) Kt.számú határozat
a gyermekjóléti és gyermekvédelmi feladatok ellátásáról

A képviselő-testület az önkormányzat 2010. évi gyermekjóléti és gyermekvédelmi feladatairól szóló beszámolót elfogadja.

4. napirendi pont: Faller János polgármester: A Templomtér végső elszámolása megtörtént, volt már helyszíni ellenőrzés is. Már csak a pályázati támogatás összegének utalása van hátra. 
A partfal pályázatnál előlegkérelem került benyújtásra, amelyre hiánypótlás érkezett. A hiányosságok javítása folyamatban van. (pl. számlát kell javíttatni, mert az önkormányzat nevét elírta a kiállító). 

A partfalas pályázattal kapcsolatban ma – a műszaki ellenőr kezdeményezésére – feladategyeztetés volt a projekt állásával, a várható munkálatokkal kapcsolatban. A csatornázás 90%-os készültségű. A vízvezetékek cseréje is kb. 90%-os készültségben van. A kivitelező tervei szerint a csapadékvíz elvezetés is kész lesz decemberre. Jelenleg az építkezés a tervek szerint halad. A DRV pluszként tolózárak elhelyezését kérte, de erre most külön költséget már nem tudunk felvállalni. A vízvezeték csere így sem lehetett a pályázat része, és másik pályázatként sem szerepelhetett, tehát 100%-ban az önkormányzat költsége lesz. 

A támfal építésének is neki áll a kivitelező. A támfal miatt módosítást kell kérni az NFÜ-től, mert rövidebb és magasabb lesz az eredetitől. Ezért építési engedély módosítást is kell kérni az építési hatóságtól, ami már folyamatban van.
A nyári szálláshely felszerelését elkezdtük, konyhai berendezéseket, gépeket vásároltunk. Kb. a tervezett pénznek a fele került eddig felhasználásra. Ágyneműket kell még vásárolni. Az első használat alkalmával tapasztalt hiányosságok: háztartási szemétnek a Szolgáltató szemétgyűjtő zsákja, térkép a községről, orvos-rendőrség-stb.elérhetőségek, kerti főzőhely. Ezen a héten a zenetáborosok vannak a két lakásban elszállásolva. Az épületet az idei évben már háromszor feltörték, ezért a riasztó beszereltetésén szükséges elgondolkodni. 

Bíró Zsolt: A lakásokat színjátszó csoport szeretné igénybe venni egy hétre. Elő kívánnak adni nálunk egy színdarabot, ezért cserébe kedvezményes szállást kérnének.

Faller János: Javasolja, hogy az előadásért a lakások használati díja 50%-os legyen. Így egy éjszaka – idegenforgalmi adóval együtt – 750 Ft lesz a színjátszóknak. 
A közcélú foglalkoztatás következő nagyobb munkája a temető kerítésének a felújítása. 
Gombár János: Kéri, hogy a Szent Flórián szobron a helyesírási hibát ki kell javíttatni. 
Bíró Zsolt: A szálláshelyre augusztusban 3-4 éjszakára Szegedről hoz egy csoportot az 1.500 Ft-os szállásdíjért. Szükség lesz a Lugio napok során is a lakásokra, mert Erdélyből jönnek csoportok. 

A Parlament elfogadta a világörökségről szóló törvényt. Dunaszekcsőre vonatkozik a törvény a Várhely és környékével. Ehhez az állam forrást fog rendelni, és abból majd lehet pályázni. Feltétlenül kell egy tervet készítenünk arról, hogy Dunaszekcső mit szeretni kezdeni a „világörökségével”. 

Az érintett 60-70 településen mindenhol megtörténtek az egyeztetések a törvény elfogadása előtt. 

Faller János: Nagyon fontosnak tartja a római gályát.

Bíró Zsolt: Július 15. napján 16 órai kezdettel lesz egy program, amely kapcsolatépítés lesz, és vendégeket hívott az Alapítvány erre a rendezvényre. 

A Lugio napokra szokták lehozni azt a kishajót, amely eladó 400.000 Ft-ért. 

A kiállítási részen szükség lenne próbababára, hogy a magánszemélyektől kapott ruhákat is be tudják mutatni.

Faller János: Selyemruhába is legyen baba felöltöztetve, mert régen abban házasodtak.

Pályázati lehetőség lesz kerékpártároló építésére, az önerő 5%-os. 

A művelődési házon belül a konditerem melletti szociális helyiség felújítására is lesz lehetőség. A viziturizmusra és a kerékpárturizmusra támogatásokat lehet most majd elnyerni. 

Július hó 1. napjától az MTKT keretében rendeződik az Idősek Klubjának a sorsa. A véméndi tagintézmény dunaszekcsői telephelye lesz. A telephelyvezető pótlékáról szükséges döntést hozni. Javasolja a pótlékalap 100%-át, illetve 5 éves határozott időre szóló kereset kiegészítést 20.000 Ft összegben.
Több kérdés, hozzászólás nem volt, a testület 7 szavazattal 0 ellenében a következő határozatot hozta: 

44/2011. (VI.22.) Kt.számú határozat
a lejárt határidejű határozatokról, a két ülés között történt fontosabb eseményekről
1.) A képviselő-testület a szálláshelyet igénybevevő színjátszó csoportnak a szálláshely díját – idegenforgalmi adóval együtt – 750 Ft/fő/éjszaka összegben állapítja meg. 

2.) A képviselő-testület az MTKT Idősek Klubja Véménd dunaszekcsői telephelye vezetőjének a vezetői pótlékát a pótlékalap 100%-ában határozza meg, és 2011. július 1.napjától 2016. június 30. napjáig, határozott időre szóló, 20.000 Ft/hó  kereset-kiegészítést állapít meg. 

3.) A képviselő-testület a lejárt határidejű határozatokról, a két ülés között történt fontosabb eseményekről szóló tájékoztatást tudomásul veszi.

Több napirend nem volt, a polgármester az ülést berekesztette.

Kmf.

Faller János
Pest Éva

polgármester
körjegyző

